Jeanette Ferreira (Ferreira, Jeanette)
Boereoorlogstories 2 / (eBook) . 2012 TAFELBERG/NASIONALE BOEKHANDEL
Die Anglo-Boereoorlog van 1899-1902 is helderder as ooit in die Afrikaanse leser se geheue. Verkope van die eerste bundel, getitel Boereoorlogstories, het alle verwagting oorskry en het reeds 'n tweede druk van die tweede uitgawe daarvan genoodsaak. In Boereoorlogstories 2 tree ook jonger skrywers tot die gesprek toe, onder andere Christine Barkhuizen le Roux, Jaco Fouché en Gerda Taljaard. Die verhale van lyding en opoffering wat die eerste bundel gekenmerk het, word in die tweede bundel verbreed met 'n skerper blik op verraad. Die joiner en hensopper kom as uitgeworpene onder die soeklig ("Die groot gemis", Dolf van Coller) maar ook as feilbare mens in vertwyfeling ("Was Oupa dapper?", Lappe Laubscher; "Groete daar op Voorstevlei", Jaco Fouché.)
Die verkwikking van humor oor ernstige sake bly nie uit nie. Ook is daar erkenning vir die feit dat alle soldate van die Britse Ryk nie demone was nie ("Eenmaal was daar 'n goeie man", Marita van Aswegen). En die Boer Gideon Scheepers - vir die Britse Ryk 'n rebel wat teregstelling verdien het vir sy verraad jeens sy regering - word geteken in sy barmhartigheid jeens 'n Engelse vrou op die platteland. So belig hierdie tweede bundel 'n nog wyer spektrum as die eerste in sterk verhale en 'n idioom wat die tydperk van die Anglo-Boereoorlog lewend hou - vir lesers met 'n voorkeur vir historiese verhale, maar ook vir enige leser wat die kortverhaalkuns waardeer.
Nuwe Stories / (eBook) . 2012 HUMAN & ROUSSEAU/NASIONALE BOEKHANDEL
Jeanette Ferreira, Suzette Kotze-Myburgh
Die beste 21 verhale uit die inskrywings vir HUMAN & ROUSSEAU se Nuwe Stories-kortverhaalwedstryd vir skrywers onder dertig. In hierdie bundel kan jy die pols van 'n nuwe generasie Afrikaanse skrywers voel.
Die verhale dek die hele spektrum: die alledaagse tot die bonatuurlike; drama, humor en tragedie; liefde, seks, familiesake en natuurlik die lewe en die dood. Die bydraers is Alettie van der Heever, Alida Eloff, Armand Fourie, Bibi Slippers, Carla van Eck, Carolyn Meads, Charl Bezuidenhout, Christina van Deventer, Constant van Graan, Donovan Greeff, Henali Kuit, Janice Keogh, Lezandra Thiart, Madré Roothman, Marni Bonthuys, Nina Botes, Phillip Brand, Trish Goosen, Wilken Calitz and Willim Welsyn.
Die Son Kom Aan Die Seekant Op . 2007 HUMAN & ROUSSEAU
Met hierdie aangrypende roman het die skrywer daarin geslaag om lewe te gee aan die mense en gebeure waaroor die trekleier Louis Tregardt in sy dagboek geskryf het tydens hulle tog van die Oosgrens deur die onbarmhartige binneland tot in Delagoabaai.
Die leser ervaar die gebeure hoofsaaklik deur die oë van sy vrou Martha - 'n sterk en besonderse mens. Die karakters en hul problematiek word sober, direk en nugter geteken, maar tog met deernis en insig: Martha en Louis se liefde vir mekaar, die onderstrominge tussen die verskillende mense wat saam trek, die vrese, die nood ...Die fyn humor in die verhaal en die byna speelse gemak waarmee die komplekse gegewe sy vlugtige en natuurlike gang kry, maak hierdie 'n baie leesbare roman. Selektief en verbeeldingryk word die Tregardt-verhaal vertel aan die hand van bepaalde uittreksels uit die dagboek self wat as skakels dien om dié gelaaide gegewe tot sy noodwendige einde te voer.Deeglik nagevors, insiggewend en ontroerend. - graffitibooks.co.za
Op hulle stukke .......... 2005 HUMAN & ROUSSEAU
Vyf en dertig stukke deur twee en twintig bekende skrywers op hulle stukke. Uit misverstande, grille van die noodlot en menslike swakhede word 'n glimlag gebore. 'n Humoristiese kykie na ernstige en sensitiewe sake gee 'n verkwiklike draai daaraan. So wikkel die mens hom uit sy verknorsing en verleentheid.
Diepwater .................... 2003 LAPA UITGEWERS
2001 - Kruis en dwars (VAN SCHAIK)
Charlotta ........................ 1999 HUMAN & ROUSSEAU
Boereoorlogstories . 1998/2011 VAN SCHAIK/TAFELBERG
- 34 verhale oor die oorlog van 1899-1902
1996 - Catharina (HUMAN & ROUSSEAU)
Babette ................... 1995/2006 PERSKOR
Donker het nie vergeet hoe haar stiefma haar behandel het nie, en wanneer sy terugkeer na die plaas naby Lijdenburg, nadat sy jare by haar ouma in die Kaap gewoon het, is dit met 'n onverbiddelikheid en 'n plan. Maar dan sterf haar pa en werk dinge nie uit soos sy verwag het nie, want sy moet die boerdery oorneem. Die liefde wat boonop onverwags ontvlam tussen haar en Antoine, 'n boer van die omgewing, word 'n verterende passie wat niks ontsien nie, en bring 'n groter verskeurdheid in 'n jong vrou wat reeds haarself moes verhard teen die sagter dinge in die lewe. Van verbete jong meisie groei Babette tot 'n vrou wat baie moet opoffer.